TFG ดีด 3% เก็ง Q3 ออลไทม์ไฮ รับราคาหมู-ไก่สูง บาทอ่อนหนุนส่งออกพุ่ง
TFG เด้ง 3% เก็งผลงานไตรมาส 3/65 ออลไทม์ไฮรับราคาหมู-ไก่ยืนสูง บาทอ่อนหนุนส่งออกพุ่ง และรับรู้รายได้จากร้านค้าปลีก "Thai Food Fresh Market" เพิ่มขึ้น
TFG เด้ง 3% เก็งผลงานไตรมาส 3/65 ออลไทม์ไฮรับราคาหมู-ไก่ยืนสูง บาทอ่อนหนุนส่งออกพุ่ง และรับรู้รายได้จากร้านค้าปลีก "Thai Food Fresh Market" เพิ่มขึ้น
28 ก.ย. 2565

ผู้สื่อข่าวรายงานว่า วันนี้ (28 ก.ย.65) ราคาหุ้น บริษัท ไทยฟู้ดส์ กรุ๊ป จำกัด (มหาชน) หรือ TFG ณ เวลา 11:28 น. อยู่ที่ระดับ 5.90 บาท บวก 0.15 บาท หรือ 2.61% สูงสุดที่ระดับ 5.90 บาท ต่ำสุดที่ระดับ 5.70 บาท ด้วยมูลค่าการซื้อขาย 22.07 ล้านบาท

นายเพชร นันทวิสัย ประธานเจ้าหน้าที่ปฏิบัติการ TFG เปิดเผยว่า ภาพรวมการดำเนินธุรกิจในงวดไตรมาส 3/2565 ยังคงมีทิศทางที่ดีต่อเนื่อง โดยสถานการณ์ของราคาจำหน่ายเนื้อสัตว์ ยังทรงตัวในระดับสูงทั้งสุกร และไก่ ขณะที่การส่งออกไก่ได้ผลดีจากค่าเงินอ่อนที่บริษัทเป็น Net Exporter และประกอบกับมีความต้องการเพิ่มขึ้นต่อเนื่องจากความต้องการบริโภคมากขึ้น ขณะที่ธุรกิจร้านค้าปลีก “Thai Food Fresh Market” ผลตอบรับที่ดี และคาดว่าในครึ่งปีหลังจะเริ่มทยอยรับรู้รายได้
“แนวโน้มธุรกิจในครึ่งปีหลัง น่าจะมีทิศทางที่ดีกว่าครึ่งปีแรก เนื่องจากราคาจำหน่ายทั้งสุกรและไก่ยังทรงตัวในระดับสูง ขณะที่ปริมาณส่งออกไก่ยังเติบโตได้ดีเช่นกันจากดีมานด์ที่สูงขึ้น ขณะเดียวกันธุรกิจร้านค้าปลีกยังมีแผนขยายฐานรายย่อยผ่านการขยายสาขา ร้าน”Thai Food Fresh Market”เพื่อกระจายผลิตภัณฑ์ของ TFG ให้กับลูกค้ารายย่อยโดยตรง สามารถส่งต่อสินค้าคุณภาพในราคาเหมาะสม และปีนี้ตั้งเป้าจะมีสาขารวมอยู่ที่ 200 – 220 สาขา โดยล่าสุดมีจำนวนเพิ่มมาอยู่ที่ 177 สาขา” นายเพชร กล่าว 
สำหรับแผนการดำเนินธุรกิจในปี 2565 กลุ่มบริษัทฯ คาดว่ารายได้เติบโตประมาณ 20-25% จากปีที่แล้ว จากสถานการณ์โควิด-19 ที่คลี่คลาย และยังได้รับปัจจัยหนุนจากราคาขายสุกร และไก่อยู่ในระดับสูงทั้งในประเทศ และต่างประเทศ รวมทั้งแนวโน้มของราคาวัตถุดิบอาหารสัตว์และค่า Freight มีทิศทางลดลง ทำให้ช่วยลดต้นทุนและค่าใช้จ่ายได้ดี
นอกจากนี้การที่บริษัทฯ เป็น Net Exporter เมื่อค่าเงินบาทอ่อนค่าในช่วงครึ่งหลังของปี 2565 บริษัทฯ จึงได้รับผลดีตามไปด้วย ในขณะบริษัทฯจะเน้นไก่ส่งออก เน้นขยาย Thai Food Fresh Market และวอลุ่มหมูที่เพิ่มขึ้นในไทยและเวียดนาม โดยคาดว่าวอลุ่มไก่เติบโต 10% และวอลุ่มหมูเติบโต 20-30% เทียบกับปีที่แล้ว